เอกเขนก (2530)

✨  **สตูดิโออัลบั้ม**

**ปรากฏการณ์ฝน • อื่น ๆ อีกมากมาย • **เอกเขนก** • เฉลียงหลังบ้าน • แบ-กบาล • ตะไคร่น้ำสุดขอบฟ้า • นอกชาน • *ผลงานพิเศษ***

✨  **เอกเขนก (2530)**

* **ดูแลการผลิต :** ประภาส ชลศรานนท์
* **ร่วมดูแลการผลิต :** ทรงวุฒิ จรูญเรืองฤทธิ์
* **ผสมเสียง :** โยธิน ชีรานนท์, จักรี เปรมานนท์
* **ช่างเสียง :** ต่อพงศ์ สายศิลปี
* **คอรัสรับเชิญ :** กัลยารัตน์ วาระณวัฒน์
* **บันทึกเสียง :** ห้องบันทึกเสียงบัตเตอร์ฟลาย
* **บริษัทเทป :** บริษัทคีตาแผ่นเสียง เทป จำกัด
* **ออกแบบปก :** พิเศษ ไทยานันท์, เติมพันธุ์ มัทวพันธุ์, เต๋า อิลลัสเตรชั่นเฮ้าส์
* **วางจำหน่าย :** มกราคม พ.ศ. 2530
* **ฟังเพลงจากอัลบั้มทาง JOOX • Spotify • Deezer • Apple Music • YouTube Music • Sanook Music**

## **สมาชิกวงเฉลียง**

**นิติพงษ์ ห่อนาค****วัชระ ปานเอี่ยม****ภูษิต ไล้ทอง****ศุ บุญเลี้ยง****เกียรติศักดิ์ เวทีวุฒาจารย์**

## **เบื้องหลังของอัลบั้ม**

* *ดูรายละเอียดเพิ่มเติมได้ที่ : พ.ศ. 2529 – 2531*

### **ต้นปี 2530**

**หลังพักยกไปราว 6-7 เดือน**
**เฉลียงก็กลับมาอีกครั้งด้วยเทปชุดที่ 3 ‘เอกเขนก’**
**คราวนี้เฉลียงย้ายไปทำงานกับคีตาแผ่นเสียงและเทปที่เพิ่งตั้งขึ้นมา** โดยประภาสกับภูษิตได้เข้ามาทำงานประจำอยู่ก่อนแล้ว และได้ทีมช่วยทำงานโปรโมชั่นเป็นคนคุ้นเคย อย่างเพื่อนร่วมรุ่น **อั๋น-วัชระ แวววุฒินันท์ หงุ่น-นันท์ วิทยดำรง** และรุ่นน้องสถาปัตย์ **อิทธิสุนทร วิชัยลักษณ์** ที่ก้าวเดินมาในสายบันเทิงทางเดียวกัน ประภาส ชวน พี่จู๊ด-ทรงวุฒิ อีกครั้ง ให้มาร่วมดูแลการผลิตและสร้างทำนองเพลงหลายเพลง

**เฉลียงทุกคนก็ได้ฝากฝีมือในเทปชุดนี้กันถ้วนหน้า** ภูษิตโชว์ฝีมือการประพันธ์เพลงและบรรเลงเดี่ยวใน **‘ผึ่งพุง’** ศุ เขียนเพลง **‘แค่มี’** ที่ใครได้ฟังก็ต้องบอกว่า นี่แหละตัวเขาเองจริงๆ วัชระ ส่ง **‘ไม่เข้าใจ’** ลงเทป เหมือนจะล้อ **‘เข้าใจ’** ของนิติ-พงษ์ในชุด **อื่นๆ อีกมากมาย**

ส่วนนิติพงษ์แต่งทั้งเนื้อร้องและทำนองถึง 2 เพลง **‘พระจันทร์’** และ **‘ค่ำคืนฉันยืน’** รวมทั้งได้โชว์เสียงลงเทปด้วยในเพลง **‘นายไข่เจียว’** หลังจากร่วมวงด้วยแต่ไม่ได้ร้องกับเขาสักทีมาสอง ชุดแล้ว ซึ่งกว่าจะเป็นเพลงนายไข่เจียว อย่างที่ได้ฟังกันก็มีเบื้องหลังในห้องอัด **‘บัตเตอร์ฟลาย’** ที่สนุกสนานจนยังต้องมาไล่เตะกันถึงทุกวันนี้

นิติพงษ์เล่าว่า *“ก็ร้องเพี้ยนน่ะสิ ไม่มีใครท้วงสักคน ไอ้เวร ไม่มีใครบอกเลย พวกมันเอาแต่กินกันอยู่ในห้องคอนโทรลนั่นแหละ เราก็ร้องไปเรื่อย ร้องเสร็จก็ออกมากินกับพวกมัน ไม่รู้สักคนว่าเพี้ยน จนเสร็จเป็นเทปนั่นแหละ”*

ภูษิต ก็มีความหลังโชกเลือดกับเพลงนี้เหมือนกัน *“เป่าแซ็กฯ จนเลือดกบปาก ข้างนอกก็ไม่ได้ยิน ช่างเสียงบอกเสียงเบาๆ ไอ้เราก็เป่าแรงอีกๆ ข้างนอกก็บอกเสียงเบาๆ อยู่นั่น จนปากแตกเลือดไหลซิบ ที่ไหนได้ เดินออกมาปรากฏไมค์เสีย”*

**‘เอกเขนก’ โดนใจคนฟังด้วยเนื้อร้อง-ทำนองที่แสนจะเป็น เฉลียง** คือทำนองฟังสบายๆ แต่สอดแทรกแง่คิดไว้ในเนื้อร้องเช่นเดียวกับเทปชุดแรก และที่ได้รับการกล่าวขวัญกันมาก ก็คือมิวสิกวิดีโอเพลง **‘เร่ขายฝัน’** ที่ออกฉายทางโทรทัศน์หลังจากเทปวางแผงได้ไม่นาน ประภาส ชลศรานนท์ ทำหน้าที่เขียนบทและกำกับการแสดงมิวสิกวิดีโอเพลงนี้เอง โดยได้ **เกรียงไกร กาญจนโภคิน** และ **อิทธิสุนทร วิชัยลักษณ์** มาเป็นผู้ช่วย

**‘เร่ขายฝัน’** เป็นมิวสิกวิดีโอที่ยาวถึง 9 นาที เพื่อจะเล่าสิ่งที่ประภาสคิดไว้แต่ใส่ลงไปในเพลงไม่หมด ใช้ทีมงานและผู้แสดงรวมแล้วไม่ต่ำกว่า 200 คน และใช้งบประมาณ 2 แสนบาท ซึ่งแม้จะค่อนข้างมากแต่ก็ไม่เพียงพอต่อโปรดักชั่นขนาดใหญ่อย่างนั้น สถานที่ อารมณ์ เหตุการณ์ คือหลังสงครามโลกครั้งที่ 3 ที่ได้รับอิทธิพลมาจากหนังฝรั่ง 2 เรื่อง คือ MAD MAX ผสมผสานกับ ESCAPE FROM NEWYORK

*“จะว่าเลียนก็ใช่ ล้อเลียนเลย”* ประภาสบอก *“ผมว่าจุดนี้เป็นภาพที่คนยอมรับ ผมไม่ต้องบอกเลยว่า ในปี 2800 มีสงคราม ผมไม่ต้องบอกเลย พอเห็นแต่งตัวยังเงี้ย ทุกคนรู้เลยว่า มันมาจากซากอะไรซักอย่าง”*

มิวสิกวิดีโอ ‘เร่ขายฝัน’ นอกจากสมาชิกทั้ง 5 คนของเฉลียงจะเป็นตัวนำแสดงแล้ว ยังมีตัวประกอบเป็นน้องๆ จากคณะสถาปัตย์ จุฬาฯ และจากมหาวิทยาลัยศิลปากร อีกส่วนหนึ่งเป็นนัก ศึกษาจากระยอง และยังไปจ้างนักกล้ามอีก 2-3 คน ให้เดินไปเดินมาผ่านหน้ากล้องด้วย ประภาสบอกว่า *“ส่วนใหญ่ใช้ชวนๆ เอา มา...มาสนุกกัน น้องๆ ศิลปากร น้องๆ ที่ระยอง ไม่มีค่าตัวนะ เสร็จแล้วเดี๋ยวไปกินเหล้ากัน ประมาณนั้น”*

การถ่ายทำใช้สถานที่บริเวณเขาลูกรังริมเส้นทางสนามพัทยาเซอร์กิต จังหวัดชลบุรี เขตติดต่อกับจังหวัดระยอง ซึ่งเป็นภูมิประเทศที่แห้งแล้ง เหมาะเจาะกับบรรยากาศแห้งแล้งในเรื่อง โดยมีการลากซากเครื่องบินเก่าจากกรุงเทพฯ ไปประกอบฉาก และใช้ไม้เสาเข็มจำนวนมากสร้างเมืองจำลอง ใช้เวลาถ่ายทำกันถึง 2 วันเต็มๆ ท่ามกลางอุปสรรคมากมายรวมทั้งฝน ที่ทำให้ภาพความแห้งแล้งที่ต้องการกลับกลายเป็นโคลนเฉอะแฉะ

ประภาส ชลศรานนท์อธิบายเกี่ยวกับความคิดในการสร้างสรรค์มิวสิกวิดีโอเรื่องนี้ว่า *“คนเราทุกคนมีความฝันที่ต่างกัน ไม่ต้องฝันไกลอะไรมาก อย่างนาย ก. นี่อาจอยากกินสเต๊กมาก ไม่เคยมีโอกาสได้กินเลย ถ้าได้กินนั่นคือฝันเค้าเลยละ ซึ่งกับนาย ข. อาจกินทุกวันเลยก็ได้ ในสิ่งหนึ่งเนี่ยอาจจะเป็นความฝันของใครอีกกลุ่มหนึ่งก็ได้ ผมจึงสมมติ ให้สิ่งหนึ่งเป็นความฝันของคนกลุ่มหนึ่ง ซึ่งสำหรับเราอาจจะเห็นเป็นเรื่องธรรมดา*

*ผมสร้างลูกโป่งขึ้นมา ผมมองว่าลูกโป่งนี่ไม่มีอะไรเลย มีแต่ยางอันนึง แล้วก็อัดลมเข้าไปแล้วก็ลอย ลอยเหมือนสังคมนึงในยุคหนึ่ง อาจจะเห็นเป็นเทพเจ้า เหมือนกับที่เราเห็นอะไรบางอย่าง เป็นเทพเจ้า ก็เลยสมมติสถานการณ์อันหนึ่งขึ้นมา*

*ทางสากลเขายอมรับว่า หลังสงครามโลกครั้งที่ 3 จะไม่เหลืออะไรแล้ว จริงๆ ไม่รู้เป็นยังไง แต่หนังกี่เรื่องๆ ก็ออกมาอย่างนี้ ไอ้เทคโนโลยีเนี่ยมันอาจจะเหลือเครื่องบิน ซึ่งชนรุ่นหลังไม่รู้ แล้วว่ามันเป็นอะไร อาจจะคิดว่าเป็นสถาปัตยกรรมอย่างหนึ่ง*

*พวกเฉลียงก็เป็นพวกเร่ขายของเก่าๆ อะไรเรื่อยเปื่อย แต่ของในนั้นมีอยู่อย่างหนึ่ง ซึ่งเขาก็คิดว่ามันไม่มีประโยชน์อะไรมากคือลูกโป่ง แต่มันไปพ้องกับความฝันของพวกเขา (คนเถื่อน) ซึ่ง เขาเคยเห็นแต่บนผนัง แล้วก็นับถือว่ามันเป็นเทพเจ้า ก็เกิดเรื่องราวอะไรขึ้นมา”*

**แล้วทีมงานทุกคนก็หายเหนื่อยเป็นปลิดทิ้ง** หลังจากทุ่มเทแรงกายและแรงสมองในการทำงาน เมื่อมิวสิกวิดีโอเพลง ‘เร่ขายฝัน’ ได้รับรางวัลมิวสิกวิดีโอยอดเยี่ยมจากคณะกรรมการโทรทัศน์ทองคำ และได้รับรางวัลมิวสิกวิดีโอยอดเยี่ยมของสมาคมผู้กำกับศิลป์กรุงเทพฯ (B.A.D.Awards) ประจำปี 2530 ขณะที่ปกเทปซึ่งเป็นผลงานการออกแบบของพิเศษ ไทยา-นันท์ ก็ได้รับรางวัล Packaging ดีเด่นจากสมาคมผู้กำกับศิลป์กรุงเทพฯ (B.A.D.Awards) เช่นกัน

**ความโด่งดังจาก ‘อื่นๆ อีกมากมาย’ ตามด้วย ‘เอกเขนก’ ทำให้เฉลียงกลายเป็นวงดนตรีระดับแนวหน้าของเมืองไทยไปเสียแล้ว**

## **Media**

* Image Gallery
* Audio
* Videos

เฉลียง - เร่ขายฝัน อัลบั้ม - เอกเขนก -Official MV-เฉลียง - นายไข่เจียว อัลบั้ม - เอกเขนก -Official MV-เฉลียง - แค่มี อัลบั้ม - เอกเขนก -Official MV-เฉลียง - เอกเขนก อัลบั้ม - เอกเขนก -Official MV-เฉลียง อัลบัม เอกเขนก แสดงสด รายการโลกดนตรี 2530Retro TV - เฉลียง - Medley เพลงพิเศษ @ โลกดนตรี (พ.ศ.2530) HDRetro TV - เฉลียง - นิทานหิ่งห้อย @ 7 สีคอนเสิร์ต (พ.ศ.2530) HD7 สีคอนเสิร์ต - นิทานหิ่งห้อย - เฉลียง (2530)คอนเสิร์ต คอนเทสต์ - เร่ขายฝัน - เฉลียง (2530)เอกเขนก (ละครสั้น 1) - เฉลียงเอกเขนก (ละครสั้น 2) - เฉลียงเอกเขนก (ละครสั้น 3) - เฉลียงเอกเขนก (ละครสั้น 4) - เฉลียงเอกเขนก (ละครสั้น 5) - เฉลียง
## **รางวัล**

* **รางวัลโทรทัศน์ทองคำ ครั้งที่ 2 ประจำปี พ.ศ. 2530**
	+ รางวัลมิวสิกวิดีโอดีเด่น (เพลง "เร่ขายฝัน" กำกับโดย ประภาส ชลศรานนท์)

* **สมาคมผู้กำกับศิลป์กรุงเทพฯ (B.A.D. Awards) ประจำปี พ.ศ. 2530**
	+ รางวัลมิวสิกวิดีโอยอดเยี่ยม (เพลง "เร่ขายฝัน" กำกับโดย ประภาส ชลศรานนท์)
	+ รางวัล Packaging ดีเด่น (พิเศษ ไทยานันท์, เติมพันธุ์ มัทวพันธุ์, เต๋า อิลลัสเตรชั่นเฮ้าส์)

## **แหล่งข้อมูล / อ้างอิง**

* **ฟังเพลงจากอัลบั้มทาง JOOX • Spotify • Deezer • Apple Music • YouTube Music • Sanook Music**
* ***เอกเขนก (2530)*** ทางเว็บไซต์ chaliang.com
* ***เอกเขนก (2530)*** ทางเว็บไซต์ prapas.com
* ***ห้องภาพ - มิวสิควิดิโอเร่ขายฝัน : เอกเขนก (2530)***
* ***ห้องภาพ - มิวสิควิดิโอเอกเขนก : เอกเขนก (2530)***
* **เรื่องเล่าจากปกอัลบั้ม ‘เอกเขนก’ เฉลียง #Songtopia**
* **มิวสิควีดีโอ “เร่ขายฝัน” Music Meet Motion MV10: ใครอยากมีฝันล้อมวงตรงเข้ามา**